NÕUKOGU MÄÄRUS (EMÜ) nr 2055/93,

19. juuli 1993,

millega määratakse erikvoot teatavatele piima ja piimatoodete tootjatele

EUROOPA ÜHENDUSTE NÕUKOGU,

võttes arvesse Euroopa Majandusühenduse asutamislepingut, eriti selle artiklit 43,

võttes arvesse komisjoni ettepanekut,1

võttes arvesse Euroopa Parlamendi arvamust2

ning arvestades, et:

teatavad piima ja piimatoodete tootjad olid võtnud piima turustamata jätmise ja lüpsikarja ümberkorraldamise kohustuse, mille tulemusena nad ei tarninud ega müünud oma põllumajandusettevõttest piima ega piimatooteid liikmesriikide poolt kvoodisüsteemi rakendamiseks kehtestatud võrdlusaasta jooksul; sellest tulenevalt ei määratud kõnealustele tootjatele kvooti;

nõukogu 31. märtsi 1984. aasta määrust (EMÜ) nr 857/84, millega võetakse vastu määruse (EMÜ) nr 804/68 artiklis 5c osutatud maksu üldised rakenduseeskirjad piima ja piimatoodete sektoris,3 on hiljem muudetud kõnealuste tootjate kasuks määrustega (EMÜ) nr 764/894 ja (EMÜ) nr 1639/915;

Euroopa Kohtu 3. detsembri 1992. aasta otsusega kohtuasjas C 224/90 kuulutati kehtetuks määruse (EMÜ) nr 857/84 artikli 3a lõike 1 teine taane eespool nimetatud määrustes (EMÜ) nr 764/89 ja (EMÜ) nr 1636/91 sätestatud tähenduses, kui see jätab erikvoodi määramisest välja nõukogu 17. mai 1977. aasta määruse (EMÜ) nr 1078/77 (millega kehtestatakse lisatasude süsteem piima ja piimatoodete turustamata jätmise ja lüpsikarjade ümberkorraldamise eest)6 kohaselt antud lisatasude ülevõtjad, kui ülevõtjatele on juba määratud kvoot teise talumajapidamise kohta vastavalt määruse (EMÜ) nr 857/84 artiklile 2 või 6;

seejärel paluti Euroopa Kohtul 19. mai 1993. aasta otsusega kohtuasjas C-81/91 tõlgendada erikvoodi määramise põhimõtet ja korda sellise talumajapidamise osalise ülevõtmise korral, millel määruse (EMÜ) nr 857/84 artikli 3a kohaselt juba oli kõnealune kvoot;

nõukogu 28. detsembri 1992. aasta määrusega (EMÜ) nr 3950/92, millega kehtestatakse lisamaks piima- ja piimatootesektoris,7 tunnistati määrus (EMÜ) nr 857/84 kehtetuks alates 1. aprillist 1993; eespool nimetatud kohtuotsustest tuleks teha järeldused ning vastu võtta uus määrus, mille eesmärk on määrata teatavatel tingimustel erikvoot talumajapidamise või selle osa ülevõtjale, kes on kvoodi määramisest välja jäetud;

selleks, et täielikult arvesse võtta Euroopa Kohtu otsuseid, on vaja vastu võtta erinevad sätted sõltuvalt sellest, kas üle on antud terve talumajapidamine või selle osa, ning osa üleandmise puhul sõltuvalt sellest, kas kõnealune talumajapidamine on juba saanud erikvoodi vastavalt määruse (EMÜ) nr 857/84 artiklile 3a;

vastavalt määruse (EMÜ) nr 857/84 artiklile 3a on erikvoodi ajutise ja seejärel lõpliku määramise eelduseks teatavate tingimuste järgimine; kõnealused tingimused täpsustavad eelkõige, et asjaomane taotleja peab edukalt uuesti alustama piimatootmist, millest ta pidi täielikult loobuma; käesoleval juhul on ülevõtjad tegutsevad piimatootjad vastavalt määruse (EMÜ) nr 3950/92 artikli 9 punktile c; seetõttu ei saa neile erikvoodi määramisel seada samu tingimusi, kui on sätestatud määruse (EMÜ) nr 857/84 artiklis 3a;

kui talumajapidamisele, mille osa on üle antud, on juba kehtestatud erikvoot vastavalt määruse (EMÜ) nr 857/84 artiklile 3a, tuleks kõnealune kogus Euroopa Kohtu 19. mai 1993. aasta otsuse kohaselt jaotada üleandja ja ülevõtja vahel ning koostada selliseks jaotamiseks vajalikud eeskirjad, ilma et see siiski piiraks liikmesriikide võimalust kasutada vajaduse korral riigi varusid;

kui kohustuslikus või vabatahtlikus korras kasutatakse riigi varusid, tuleks sätestada, et kõnealuseid varusid tuleb eelkõige sel eesmärgil täiendada vastavalt määruse (EMÜ) nr 1560/93 (määruse (EMÜ) nr 3950/92 muutmise kohta) sätetele ja vajaduse korral vastavalt viimati nimetatud määruse artiklile 5 ja artikli 8 esimesele taandele,

ON VASTU VÕTNUD KÄESOLEVA MÄÄRUSE:

Artikkel 1

1. Tootjale määruse (EMÜ) nr 3950/92 artikli 9 punkti c tähenduses, kes:

- on turustamata jätmise või ümberkorraldamise lisatasu ülevõtja vastavalt määrusele (EMÜ) nr 1078/77 ja kes ei vasta määruse (EMÜ) nr 857/84 artikli 3a tingimustele, kuna talle on eraldatud kvoot vastavalt kõnealuse määruse artiklile 2 või 6, või

- on üle võtnud osa samade sätetega hõlmatud talumajapidamisest, millele ei ole määratud kvooti vastavalt määruse (EMÜ) nr 857/84 artiklile 3a,

kehtestatakse taotluse korral erikvoot, tingimusel et:

- ta tõendab, et ta on võtnud ja täitnud piima turustamata jätmise või lüpsikarja ümberkorraldamise kohustuse ülevõetud talumajapidamise või selle osa puhul,

- kõnealune kohustus lõppes pärast 31. detsembrit 1982,

- tootja ei ole ülevõetud talumajapidamist või selle osa taotlemise kuupäevaks üle andnud,

- ta tõendab kindlaksmääratavate kriteeriumide alusel oma taotluse toetuseks, et ta on suuteline suurendama oma ettevõtte toodangut taotletava erikvoodi võrra.

2. Kui talumajapidamisele, mille osa võeti üle määruse (EMÜ) nr 1078/77 kohaldamise ajal kõnealuse talumajapidamise suhtes, on määratud kvoot vastavalt määruse (EMÜ) nr 857/84 artiklile 3a sellise koguse alusel, mille suhtes on säilinud või saadud õigus lisatasu saamiseks vastavalt määrusele (EMÜ) nr 1078/77, jaotatakse kõnealune kvoot üleandja ja osa ülevõtja vahel:

- ülevõtja taotlusel, tingimusel et ta vastab määruse (EMÜ) nr 3950/92 artikli 9 punktis c esitatud määratlusele ja lõike 1 kolmandas, neljandas ja viiendas taandes sätestatud tingimustele,

- võrdeliselt määruse (EMÜ) nr 1391/78 artikli 1 lõike 1 punktis d osutatud ja vastavalt määruse (EMÜ) nr 3950/92 artikli 7 sätetele üleantud söödamaaga.

Kui asjakohaste sätetega kooskõlas oleva üleandmise järel on selline jaotamine võimatu või ülevõtjate õiguste seisukohalt tähtsusetu, kohaldatakse lõiget 1.

Erandina esimesest lõigust võivad liikmesriigid siiski kasutada ülevõtja õigusi määruse (EMÜ) nr 3950/92 artiklis 5 osutatud ja riigi varudest pärit koguste abil, kui vajalikud kogused on saadaval.

Artikkel 2

Artikli 1 lõikes 1 osutatud erikvoodi kehtestab liikmesriik vastavalt objektiivsetele kriteeriumidele võrdeliselt määruse (EMÜ) nr 1391/78 artikli 1 lõike 1 punktis d osutatud ja taotlemise kuupäeval tootja kasutuses olnud söödamaaga ning lisatasu arvutamisel aluseks olnud koguse põhjal, millest lahutatakse protsent, mis kajastab kõiki määruse (EMÜ) nr 857/84 artikli 2 kohaselt (kõikidel juhtudel sealhulgas baasvähendus 4,5 %) või artikli 6 kohaselt kindlaksmääratud kvootide suhtes kohaldatavaid vähendusi.

Kui tootjale on talumajapidamise või selle osa kohta kvoot juba määratud vastavalt määruse (EMÜ) nr 857/84 artikli 3 lõigetele 1 ja 2 ja/või artikli 4 lõike 1 punktidele b ja c või vastavalt määruse (EMÜ) nr 1546/88 artikli 5 lõike 4 punktile b ja/või artikli 9 lõikele 2 või vastavalt määruse (EMÜ) nr 857/84 artiklile 2 juhul, kui liikmesriik ei kohaldanud eespool nimetatud artikli 9 lõiget 2 ja/või määruse (EMÜ) nr 857/84 artikleid 3b ja 3c ja/või määruse (EMÜ) nr 1637/91 artikli 2 lõike 4 punkti c, vähendatakse esimeses lõigus osutatud erikvooti sama koguse võrra.

Artikkel 3

Artikli 1 lõikes 1 osutatud tootjatele erikvoodi määramiseks nõutavad kogused võetakse määruse (EMÜ) nr 3950/92 artiklis 5 osutatud varudest.

Artikli 1 lõike 2 esimeses lõigus osutatud juhul, kui üleandja ei suuda jätkata piima tootmist oma talumajapidamises erikvoodi jagamise tulemusena, võib riigi varudest võetud kogused talle määrata. Selleks määravad liikmesriigid kindlaks arvessevõetavad kriteeriumid.

Artikkel 4

Kui liikmesriigid lubavad artiklis 1 määratletud tootjatel sooritada määruse (EMÜ) nr 3950/92 artikli 6 lõikes 1 osutatud ajutisi üleandmisi, kantakse erikvoot kuni 31. detsembrini 1997 kõnealuseks ajavahemikuks üle riigi varudesse.

Kvootidest lõpliku loobumise meetmetes osalemise korral enne 1. oktoobrit 1996 suunatakse erikvoot tagasi määruse (EMÜ) nr 3950/92 artiklis 5 osutatud riigi varudesse ning üleantud koguse eest, millest on lahutatud kõnealune erikvoot, makstakse hüvitust.

Kui talumajapidamine, mille moodustavad omandatud talumajapidamine ja teised tootja käitatavad tootmisüksused, või selle osa müüakse või antakse rendile enne 1. oktoobrit 1996, suunatakse erikvoot tagasi määruse (EMÜ) nr 3950/92 artiklis 5 osutatud riigi varudesse võrdeliselt müüdud või rendile antud maa-alaga.

Artikkel 5

Tootja, kellele on käesoleva määruse kohaselt määratud erikvoot, ei ole kohustatud tasuma lisamaksu enne 1. aprilli 1993 toodetud koguste eest, mis ei ületa varem tema käsutuses olnud kvoodi ja kõnealuse erikvoodi summat.

Tootja, kelle erikvooti on vähendatud vastavalt artikli 1 lõikele 2, ei ole kohustatud tasuma maksu enne 1. aprilli 1994 turustatud piimakoguste eest, mis ei ületa tema käsutuses 1. aprillil 1993 olnud kvooti.

Artikkel 6

Käesoleva määruse sätteid kohaldatakse samuti juhul, kui artiklis 1 osutatud tootja on kõnealuse talumajapidamise omandanud pärimise teel või muul sarnasel viisil.

Artikkel 7

Tootjad esitavad erikvoodi määramise taotluse liikmesriigi pädevale asutusele enne 1. novembrit 1993.

Artikkel 8

Käesoleva määruse üksikasjalikud rakenduseeskirjad võetakse vastu määruse (EMÜ) nr 804/68 artiklis 30 sätestatud korras.

Artikkel 9

Käesolev määrus jõustub kolmandal päeval pärast selle avaldamist Euroopa Ühenduste Teatajas.

Käesolev määrus on tervikuna siduv ja vahetult kohaldatav kõikides liikmesriikides.

Brüssel, 19. juuli 1993

Nõukogu nimel

eesistuja

A. BOURGEOIS

1 EÜT C 107, 17.4.1993, lk 9.

2 EÜT C 176, 28.6.1993.

3 EÜT L 90, 1.4.1984, lk 13.

4 EÜT L 84, 29.3.1989, lk 2.

5 EÜT L 150, 15.6.1991, lk 35.

6 EÜT L 131, 26.5.1977, lk 1. Määrust on viimati muudetud määrusega (EMÜ) nr 1300/84 (EÜT L 125, 12.5.1984, lk 3).

7 EÜT L 405, 31.12.1992, lk 1. Määrust on viimati muudetud määrusega (EMÜ) nr 1560/93 (EÜT L 154, 25.6.1993, lk 30).